روسی جارحیت کی صورت میں یوکرین کو فوجی سازوسامان دیں گے، نیٹو بروئے کار آئے گا: بلنکن
بلنکن نے کہا ہے کہ وہ اپنے روسی ہم منصب کے ساتھ جمعے کے روز جنیوا میں بالمشافہ ملاقات کریں گے، جس میں انھیں امریکہ، یورپی یونین اور اپنے اتحادیوں کی جانب سے یہ واضح پیغام دیا جائے گا کہ یوکرین پر حملے کی خام خیالی ترک کر دیں، جسے کسی طور پر برداشت نہیں کیا جائے گا۔
ویب ڈیسک — انھوں نے کہا کہ ''اب یہ بات پوٹن پر منحصر ہے کہ وہ کیا فیصلہ کرتے ہیں''۔ بلنکن نے کہا کہ ''روس پر یہ واضح کر دیا گیا ہے کہ وہ یوکرین کو فتح کرنے کے عزائم ترک کر دے، اور مکالمے اور سفارت کاری کی راہ اپنائے''۔ یوکرین کے دارالحکومت کیف میں وائس آف امریکہ کے ساتھ ایک خصوصی انٹرویو میں، جسے یوٹیوب پر براہ راست نشر کیا گیا، بلنکن نے کہا کہ وہ اپنے روسی ہم منصب کے ساتھ جمعے کے روز جنیوا میں بالمشافہ ملاقات کریں گے، جس میں انھیں امریکہ، یورپی یونین اور اپنے اتحادیوں کی جانب سے یہ واضح پیغام دیا جائے گا کہ وہ یوکرین پر حملے کی خام خیالی ترک کر دیں، جسے کسی طور پر برداشت نہیں کیا جائے گا۔ انھوں نے کہا کہ یوکرین پر حملے کی صورت میں نیٹو اور یورپی ممالک یوکرین کو فوجی ساز و سامان سمیت درکار تمام ضروری تعاون فراہم کریں گے۔ 'منسک سمجھوتے' سے متعلق ایک سوال کے جواب میں بلنکن نے کہا کہ یوکرین نے اس پر مکمل عمل درآمد کیا ہے، جب کہ روس نے سمجھوتے پر کوئی پیش رفت نہیں دکھائی۔ بقول ان کے، اس ضمن میں سمجھوتے پر دستخط کرنے والے دیگر ارکان کے طور پر جرمنی اور فرانس کا مؤقف بالکل واضح ہے۔ یہ معلوم کرنے پر کہ اگر روس نے یوکرین کو فتح کر لیا تو کیا یہ ممکن ہو گا کہ گیس کی تیار پائپ لائن سے گیس کی رسد یورپی ملکوں کو جاری کر دی جائے گی، بلنکن نے کہا کہ ''یہ بات بعید از قیاس ہے''، ایسا ممکن نہیں۔ ادھر واشنگٹن میں ری پبلکن پارٹی سے تعلق رکھنے والے سینیٹروں نے بدھ کے روز بائیڈن انتظامیہ سے مطالبہ کیا ہے کہ روس کے صدر ولادیمیر پوٹن کی جانب سے یوکرین پر حملے کے خدشات کے معاملے پر ٹھوس مؤقف اختیار کیا جائے۔ سینیٹر جان کورنیون نے بدھ کے دن کیپیٹل ہل پر نامہ نگاروں سے بات کرتے ہوئے کہا کہ ''تاریخی طور پر، جنگ شروع کرنا آسان ہوتا ہے اور اسے ختم کرنا دشوار۔ یہی وجہ ہے کہ محض پابندیوں کی دھمکی (روسی صدر) ولادیمیر پوٹن کو یوکرین پر حملہ کرنے سے نہیں روک سکتی''۔ کورنیون نے مزید کہا کہ پوٹن کو ڈرانے کے لیے یہ بتانا کافی نہیں ہے کہ ہم یوکرین کو کثیر مالی مدد فراہم کریں گے۔ اور کوئی اس بات کو غلط نہ سمجھے کہ ایوان کے دونوں اطراف کی جماعتیں اس بات پر متحد ہیں کہ پوٹن کو روکا جائے تاکہ یوکرین پر حملے کی جسارت کرنے سے پہلے اس معاملے کے بارے میں دو بار سوچنے پر مجبور ہوں''۔ گروپ میں سینیٹ کی مسلح افواج کی کمیٹی اور امور خارجہ کی قائمہ کمیٹی میں ری پبلکن پارٹی سے تعلق رکھنے والے ارکان شامل تھے۔ ان میں سے تین ارکان کیون کریمر، راجر وکر اور روب پورٹمین اُس وفد میں شامل تھے جس نے اسی ہفتے یوکرین کے دارالحکومت کئیف کا دورہ کیا، اور جس میں امریکی ایوان نمائندگان کے دونوں اطراف کے منتخب اراکینشامل تھے۔ انھوں نے یوکرین کے عہدے داروں سے ملاقات کی اور امریکہ۔یوکرین تعلقات کی اہمیت کو اجاگر کیا اور یوکرین کی دفاعی ضروریات میں مدد کی فراہمی کا اعادہ کیا۔ ​